CELEX: 52018PC0092
Language: hu
Date: 2018-03-12
Title: Javaslat AZ EURÓPAI PARLAMENT ÉS A TANÁCS IRÁNYELVE a 2009/65/EK európai parlamenti és tanácsi irányelvnek és a 2011/61/EU európai parlamenti és tanácsi irányelvnek a kollektív befektetési alapok határokon átnyúló forgalmazása tekintetében történő módosításáról

EURÓPAI BIZOTTSÁG
            Brüsszel, 2018.3.12.
            COM(2018) 92 final
            2018/0041(COD)
            Javaslat
            AZ EURÓPAI PARLAMENT ÉS A TANÁCS IRÁNYELVE
             a 2009/65/EK európai parlamenti és tanácsi irányelvnek és a 2011/61/EU európai parlamenti és tanácsi irányelvnek a kollektív befektetési alapok határokon átnyúló forgalmazása tekintetében történő módosításáról
            (EGT-vonatkozású szöveg)
            {SWD(2018) 54}{SWD(2018) 55}
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A Bizottság ma elfogadta a tőkepiaci unió elmélyítését célzó intézkedéscsomagot és „A tőkepiaci unió megvalósítása 2019-ig – itt az idő a végrehajtás felgyorsítására” című közleményt. A jelen javaslat mellett a csomag a következőket tartalmazza: rendeletjavaslat a kollektív befektetési alapok határokon átnyúló forgalmazásának megkönnyítésére, amely egyúttal módosítja a 345/2013/EU rendeletet
                  1
                és a 346/2013/EU rendeletet
                  2
               ; javaslat a fedezett kötvényekre vonatkozó uniós keretrendszer kialakításáról; javaslat az európai közösségi finanszírozási üzleti szolgáltatókra vonatkozó keretrendszer kialakításáról; javaslat a követelésengedményezés harmadik felekre gyakorolt hatásai tekintetében alkalmazandó jogról; közlemény az értékpapírügyletek tulajdonjogi hatásai tekintetében alkalmazandó jogról.
            
            
               Ez a javaslat a 2009/65/EK irányelv
                  3
                és a 2011/61/EU irányelv
                  4
                egyes rendelkezéseit módosítja azzal a céllal, hogy csökkentse a befektetési alapok unión belüli, határokon átnyúló forgalmazását gátló szabályozási akadályokat. Ezek az új intézkedések várhatóan csökkentik majd a határokon átnyúló tevékenységet folytató alapkezelők költségeit, és elősegítik a befektetési alapok határokon átnyúló forgalmazását. Az EU-n belüli erősebb verseny eredményeként szélesebb választék és előnyösebb lehetőségek állnak majd a befektetők rendelkezésére.
            
            
               Ez a javaslat a Bizottság 2018. évi munkaprogramjában
                  5
                szerepelt, és azt a tőkepiaci unióra vonatkozó cselekvési terv
                  6
                és a tőkepiaci unió félidős felülvizsgálata
                  7
                tágabb összefüggésében kell értelmezni, melyek célja egy valódi belső tőkepiac kialakítása a tőkepiacok széttöredezettségének kezelése, a gazdaság finanszírozása előtt álló szabályozási akadályok felszámolása és a vállalkozások tőkeforrásainak növelése révén. A szabályozási akadályok, nevezetesen a forgalmazásra vonatkozó tagállami követelmények, a szabályozói díjak, valamint az adminisztratív és értesítési követelmények jelentős mértékben visszafogják az alapok határokon átnyúló forgalmazását. Ezeket az akadályokat a tőkepiaci unióról szóló zöld könyvre
                  8
               , a pénzügyi szolgáltatásokra vonatkozó uniós szabályozási keretről szóló véleményezési felhívásra
                  9
               , valamint a befektetési alapok határokon átnyúló forgalmazása előtt álló akadályokról folytatott nyilvános konzultációra
                  10
                reagáló válaszadók azonosították. 
            
            
               
                  A befektetési alapok olyan befektetési termékek, amelyeket kizárólag a befektetők tőkéjének egyesítése és e tőkének kollektív módon a pénzügyi eszközök – részvények, kötvények és egyéb értékpapírok – valamely portfóliójába történő befektetése céljából hoztak létre. Az EU-ban a befektetési alapok átruházható értékpapírokkal foglalkozó kollektív befektetési vállalkozásnak (ÁÉKBV) vagy alternatívbefektetésialap-kezelő által kezelt alternatív befektetési alapnak (ABA) minősülnek. Az ÁÉKBV-k a 2009/65/EK irányelv, az ABA-k a 2011/61/EU irányelv hatálya alá tartoznak. A 2011/61/EU irányelvet négy, speciális alaptípusokra vonatkozó rendelet egészíti ki:
               
            
            
               ·az európai kockázatitőke-alapokról szóló 345/2013/EU rendelet, 
            
            
               ·az európai szociális vállalkozási alapokról szóló 346/2013/EU rendelet, 
            
            
               ·az európai hosszú távú befektetési alapokról szóló (EU) 2015/460 rendelet
                  11
               , valamint 
            
            
               ·a pénzpiaci alapokról szóló (EU) 2017/1131 rendelet
                  12
               . 
            
            
               
                  E szabályok közös célja mindenekelőtt az, hogy magas fokú befektetővédelem biztosítása mellett megkönnyítsék a határokon átnyúló forgalmazást.
               
            
            
               Az uniós befektetési alapokra vonatkozó szabályok lehetővé teszik az alapkezelők számára, hogy EU-szerte forgalmazzák és – néhány kivétellel – kezeljék alapjaikat. Jóllehet az uniós befektetési alapok gyorsan növekedésnek indultak, és 2017 júniusában már összesen 14,31 billió EUR értékű eszközt kezeltek
                  13
               , az uniós befektetési alapok piaca továbbra is túlnyomórészt nemzeti piacként szerveződik: a kezelt eszközök 70 %-át kizárólag belföldi piacon történő értékesítésre bejegyzett befektetési alapok birtokolják
                  14
               . Az ÁÉKBV-k csupán 37 %-át és az ABA-k mintegy 3 %-át jegyezték be több mint három tagállamban történő forgalmazásra. A kezelt eszközök tekintetében az uniós piac az Egyesült Államokhoz képest kisebb. Az EU-ban azonban sokkal több alap működik (58 125, míg az USA-ban 15 415)
                  15
               . Ez azt jelenti, hogy az uniós alapok átlagosan lényegesen kisebbek. Ez negatív hatást gyakorol a méretgazdaságosságra, a befektetők által fizetett díjakra, valamint a belső piac befektetési alapok tekintetében fennálló működésmódjára.
            
            
               
                  Ez a javaslat ugyanakkor tudatában van annak, hogy alkalmazási körén kívül is több olyan tényező létezik, amely gátolja a befektetési alapok unión belüli határokon átnyúló forgalmazását. Ide sorolhatók a befektetési alapokra és a befektetőkre alkalmazandó nemzeti adórendszerek, a vertikális elosztási csatornák és a hazai befektetési termékek iránti kulturális preferenciák.
               
            
            
               •Összhang a szabályozási terület jelenlegi rendelkezéseivel
            
            
               
                  Ez a javaslat a kollektív befektetési alapok határokon átnyúló forgalmazásának megkönnyítéséről, valamint a 345/2013/EU és a 346/2013/EU rendelet módosításáról szóló rendeletre irányuló javaslattal együtt kerül előterjesztésre. A 2009/65/EK irányelvben és a 2011/61/EU irányelvben meghatározott, a befektetési alapok határokon átnyúló forgalmazására vonatkozó egyes rendelkezések módosításait tartalmazza. Ezek a rendelkezések nehézkesnek vagy nem kellően egyértelműnek bizonyultak, és a nemzeti jogrendszerekbe való átültetésük során további követelmények – túlszabályozás – létrehozásához vezettek. Ezek a módosítások összhangban állnak az irányelvek célkitűzéseivel, amelyek célja a befektetési alapok egységes piacának létrehozása és a befektetési alapok határokon átnyúló forgalmazásának megkönnyítése. A javaslat emellett összhangba hozza a befektetési alapokra vonatkozó, különböző jogalkotási keretekben meghatározott szabályokat. Ezáltal biztosított az összhang a meglévő szakpolitikai rendelkezésekkel.
               
            
            
               •Összhang az Unió egyéb szakpolitikáival
            
            
               
                  A Bizottság számára kiemelt prioritás az EU gazdaságának erősítése és a munkahelyteremtés érdekében a beruházások ösztönzése. A tőke egységes piacának elmélyítését célzó tőkepiaci unió kulcsfontosságú eleme az európai beruházási tervnek
                     16
                  , amelynek célja Európa gazdaságának megerősítése és a beruházások ösztönzése mind a 28 tagállamban. Az elmélyített és integrált tőkepiacok javítani fogják a vállalkozások tőkéhez való hozzáférését, miközben a megtakarítók számára új befektetési lehetőségeket kínálnak.
               
               
                  Ez a javaslat e célkitűzés megvalósítására irányul, és a tőkepiaci unió félidős felülvizsgálatának
                     17
                   kiemelt intézkedését képezi, mivel olyan intézkedéseket tartalmaz, amelyek a tőkepiaci akadályok megszüntetésére irányulnak. Hozzájárul az integráltabb tőkepiacok kialakításához azáltal, hogy megkönnyíti a befektetők, az alapkezelők és a tőkét igénybe vevő vállalkozások számára az egységes piac nyújtotta előnyök kihasználását.
               
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  Ez a jogalkotási intézkedés az Európai Unió működéséről szóló szerződés (EUMSZ) 4. cikke (2) bekezdésének a) pontjával összhangban megosztott hatáskörbe tartozik. Célja a szolgáltatások létrehozásának és nyújtásának megkönnyítése az egységes piacon, a letelepedés jogának és a szolgáltatásnyújtás szabadságának az EUMSZ 49. és 56. cikkében rögzített általános elveinek továbbfejlesztéseként és végrehajtásaként. 
               
               
                  Ez a javaslat az EUMSZ 53. cikkének (1) bekezdésén alapul, amely a 2009/65/EK irányelv (a korábbi 47. cikk (2) bekezdése) és a 2011/61/EU irányelv jogalapja. A befektetési alapok belső piaca jelenleg szabályozási akadályok miatt nem képes teljes potenciáljának kiaknázására. Az ilyen akadályok magukban foglalják a két irányelv rendelkezéseinek eltérő nemzeti végrehajtását, ami megnehezíti a befektetési alapok számára, hogy teljes mértékben kihasználhassák a szerződésben foglalt szabadságokat. A szükséges egyértelműség és harmonizáció érdekében a meglévő szabályok bizonyos módosításait javasoljuk. E módosítások célja azon azonosított akadályok kedvezőtlen hatásainak felszámolása, amelyek meggátolják a befektetési alapjaikat határokon átnyúló szolgáltatásnyújtás vagy másik tagállamban létesített fióktelep révén más tagállamban forgalmazni kívánó alapkezelők piacra jutását. A javaslat javasolja az ÁÉKBV-kra és az ABAK-okra alkalmazandó szabályok összehangolását, valamint új intézkedéseket terjeszt elő az alapok határokon átnyúló forgalmazása előtt álló akadályok megszüntetése érdekében.   
               
            
            
               •Szubszidiaritás (nem kizárólagos hatáskör esetén)
            
            
               
                  Ez a javaslat megfelel az Európai Unióról szóló szerződés (EUSZ) 5. cikkében meghatározott szubszidiaritási elvnek.
               
               
                  A szubszidiaritás elve értelmében uniós szintű intézkedés csak akkor hozható, ha a kitűzött célokat a tagállamok önmagukban nem tudják elérni. Az azonosított probléma – a befektetési alapok határokon átnyúló forgalmazását gátló szabályozási akadályok megléte – nem korlátozódik egyetlen tagállam területére. Következésképpen a javaslat célja annak biztosítása, hogy a befektetési alapok szolgáltatásainak belső piaca zökkenőmentesen működjön, például azáltal, hogy a javaslat (tovább) harmonizálja a fogadó tagállamokban a befektetők számára biztosított helyi eszközökre vonatkozó követelményeket. Ezenkívül a szerződésben biztosított szabadságok gyakorlásának egységessége és jogbiztonsága uniós szintű fellépés révén jobban biztosítható.
               
            
            
               •Arányosság
            
            
               
                  Ez a javaslat megfelel az EUSZ 5. cikkében meghatározott arányosság elvének. A javasolt intézkedések szükségesek a befektetési alapok Unión belüli, határokon átnyúló forgalmazása előtt álló szabályozási akadályok csökkentésére irányuló célkitűzés eléréséhez. A fennmaradó szabályozási akadályok szükségessé teszik a harmonizált keretet biztosító uniós fellépést, amelyet a tagállamok nem tudnak egyedül megvalósítani.
               
            
            
               Az e javaslatot kísérő hatásvizsgálat tényszerű és reális feltételezéseken alapuló előzetes költségmegtakarítási becslést tartalmaz. A javaslat csökkenti a befektetési alapok megfelelési terheit és költségeit azáltal, hogy megszüntet több nehézkes követelményt, egyszerűsíti az alapok határokon átnyúló forgalmazására vonatkozó szabályokat, és fokozza a velük kapcsolatos jogbiztonságot. Következésképpen a javaslat nem lépi túl azt a mértéket, amelyre a problémák uniós szintű megoldásához szükség van.
            
            
               •A jogi aktus típusának megválasztása
            
            
               
                  Ez a javaslat a 2009/65/EK irányelvet és a 2011/61/EU irányelvet módosítja. Ezért az irányelvek meglévő szabályainak módosítását szolgáló jogi aktusként az irányelv a legmegfelelőbb annak biztosítására, hogy az azonosított akadályok megszűnjenek.
               
               
                  A forgalmazást megelőző tájékoztatásra és az értesítés visszavonására vonatkozó, e javaslat által bevezetett új eljárások célja összhangban áll a 2009/65/EK irányelv és a 2011/61/EU irányelv céljával, azaz a kollektív befektetési alapok kezelői számára a piachoz való hozzáférés megkönnyítésével. Ezek az eljárások összehangolják a nem harmonizált területeken egyes tagállamokban bevezetett eltérő gyakorlatokat. Figyelembe véve, hogy a tagállamoknak vagy ki kell egészíteniük, vagy módosítaniuk kell a befektetési alap-kezelők a tagállami piacokhoz való hozzáférését szabályozó nemzeti jogszabályaikat, az irányelv a legmegfelelőbb jogi eszköz ezen új eljárásoknak a meglévő uniós jogi keretbe történő bevezetésére.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               E javaslat előkészítése során a Bizottság elvégezte a 2009/65/EK irányelv és a 2011/61/EU irányelv vonatkozó rendelkezéseinek, valamint a tagállamok által előírt további követelményeknek a részletes értékelését.
            
            
               
                  Az értékelés azt mutatta, hogy viszonylagos sikere ellenére az egységes piac előnyei nem érvényesülnek teljes mértékben a befektetési alapok határokon átnyúló forgalmazása vonatkozásában, mivel az alapok még mindig számos akadállyal szembesülnek. Emellett a meglévő jogi keret nem biztosít kellő átláthatóságot a 2009/65/EK irányelv és a 2011/61/EU irányelv által bevezetett harmonizáción kívül eső jogi követelmények és közigazgatási gyakorlatok tekintetében. A Bizottság értékelése feltárta, hogy a tagállamok nagyon eltérő megközelítéseket alkalmaznak a forgalmazási közleményekkel szemben támasztott követelményekre és ezek ellenőrzésére vonatkozóan. Emellett a 2009/65/EK irányelvvel és a 2011/61/EU irányelvvel összhangban végrehajtott felügyeleti feladatokért az illetékes nemzeti hatóságok jelentősen eltérő díjakat és illetékeket számítanak fel. Mindezek a befektetési alapok határokon átnyúló szélesebb körű forgalmazásának akadályát jelentik.
               
            
            
               •Az érdekelt felekkel folytatott konzultációk
            
            
               
                  Két konzultációra került sor, amelynek válaszaiból az derült ki, hogy a befektetési alapok határokon átnyúló forgalmazásának szabályozási akadályai gátolták az egységes piac előnyeinek maradéktalan kihasználását. Az első konzultáció 2015. február 18-án, a tőkepiaci unióról szóló zöld könyvvel kezdődött meg. A második konzultációt a pénzügyi szolgáltatásokra vonatkozó uniós szabályozási keretről szóló véleményezési felhívás indította el 2015. szeptember 30-án. 
               
               
                  A Bizottság további információt kért az illetékes hatóságoktól és az Európai Értékpapírpiaci Felügyelettől (ESMA) a nemzeti gyakorlatokról. A Bizottság kérésére az ESMA 2016-ban felmérést végzett az illetékes hatóságok körében, amelynek keretében részletes tájékoztatást kért például a szabályozói díjakra és a forgalmazási előírásokra vonatkozó jelenlegi nemzeti gyakorlatokról.
               
            
         
         
            
               
                  A tőkepiaci unióról szóló zöld könyv és a véleményezési felhívás, valamint az ESMA felmérése keretében kapott információk alapján a Bizottság 2016. június 2-án nyilvános konzultációt indított el a befektetési alapok határokon átnyúló forgalmazásáról
                     18
                  . A már beérkezett visszajelzések figyelembevételével a konzultáció gyakorlati példákat keresett a felmerült problémákra és a hatásukat igazoló bizonyítékokra. Annak érdekében, hogy minél több választ kapjon, a Bizottság az EU legjelentősebb eszközkezelői központjaiban, így Luxemburgban, Franciaországban, Írországban, az Egyesült Királyságban, Németországban és Belgiumban találkozókat szervezett az eszközkezelői szövetségekkel és azok tagjaival. Számos találkozót és konferenciát tartott európai és nemzeti szintű befektetői szervezetekkel, és a konzultáció eredményeit 2016. szeptember 15-én ismertette a pénzügyi szolgáltatások felhasználói csoportjával. Összesen 64 hozzászólás érkezett: 52 a szövetségektől vagy vállalatoktól, 8 az állami hatóságoktól vagy nemzetközi szervezetektől, 4 pedig magánszemélyektől. A legtöbb válaszadó rámutatott arra, hogy a szabályozási akadályok jelentős mértékben visszafogták a határokon átnyúló forgalmazást.
               
               
                  A Bizottság kérésére az ESMA a beérkezett bizonyítékok alapján 2017-ben nyomonkövetési felmérést végzett annak érdekében, hogy további információkat szerezzen a tagállamokban alkalmazott konkrét forgalmazási gyakorlatokról és értesítési követelményekről.
               
               
                  A Bizottság emellett találkozókat szervezett a befektetési alapok ágazatával és az európai befektetői szövetségekkel, hogy további információkat szerezzen. 2017. május 30-án kérdőívet küldtek nyolc kereskedelmi szervezetnek a befektetési alapok határokon átnyúló forgalmazásával kapcsolatos különböző területekre vonatkozóan. Különös hangsúlyt helyeztek a határokon átnyúló forgalmazás szabályozási akadályai miatt felmerült költségek számszerűsítésére, valamint azon lehetséges előnyök meghatározására, amelyeket az említett akadályok megszüntetése jelentene az eszközkezelők és a befektetők számára. A visszajelzésekből az derült ki, hogy a szabályozási akadályokból eredő költségek jelentősek: egy befektetési alap teljes költségének 1–4 % teszik ki. Ezenkívül 2017 októberében célzott felmérésre is sor került 60, véletlenszerű, rétegzett mintavételi eljárás alapján kiválasztott, egyenlő arányban képviselt kis, közép- és nagy méretű befektetési alap részvételével. A felmérés megerősítette a szabályozási akadályok jelentőségét és az uniós szintű fellépés szükségességét.
               
               
                  A Bizottság 2017 júniusában és júliusában bevezető hatásvizsgálat
                     19
                   keretében is konzultált az érdekelt felekkel. Az eszközkezelőktől, azok szövetségeitől és a pénzügyi tanácsadók szövetségeitől kapott öt válasz támogatta a befektetési alapok határokon átnyúló forgalmazása előtt álló akadályok csökkentésére irányuló bizottsági kezdeményezést.
               
            
            
               •Szakértői vélemények összegyűjtése és felhasználása
            
            
               
                  A Bizottság figyelembe vette a Morningstartól
                     20
                   és az Európai Alap- és Vagyonkezelők Szövetségétől (EFAMA) kapott információkat és adatokat, valamint a magánszektorbeli társaságok piaci jelentéseit és tanulmányait. Ezenkívül áttekintette a szakirodalmat, különösen a határokon átnyúló forgalmazás és a várható fogyasztói magatartás versenyre gyakorolt hatásai tekintetében.
               
            
            
               •Hatásvizsgálat
            
            
               
                  E kezdeményezés előkészítése során hatásvizsgálat is készült.
               
               
                  2017. december 1-jén a Szabályozói Ellenőrzési Testület kedvező véleményt fogalmazott meg, és ajánlásokat tett a hatásvizsgálati jelentés tervezetének további javítására. A jelentéstervezetet ezt követően – a testület észrevételeinek figyelembevételével – módosították
                     21
                  . A testület által javasolt fő módosítások a következőkhöz kapcsolódtak: 
               
            
            
               ·a határokon átnyúló forgalmazást befolyásoló olyan tényezők, amelyeket a kezdeményezés nem tartalmazott, 
            
            
               ·az alapok határokon átnyúló forgalmazására (közvetett) hatást gyakorló közelmúltbeli kezdeményezések ismertetése az alapforgatókönyvben, 
            
            
               ·az alternatívák szerkezete, bemutatása, értékelése és összehasonlítása, valamint 
            
            
               ·a kvantitatív módszereknek és azok eredményeinek a bemutatása, dokumentálása és minősítése. 
            
            
               
                  A módosított hatásvizsgálati jelentés, valamint a hatásvizsgálati jelentéshez készült vezetői összefoglaló e javaslattal együtt kerül közzétételre
                     22
                  . 
               
               
                  A hatásvizsgálati jelentés számos szakpolitikai alternatívát vesz figyelembe. Értékelésük alapján a szakpolitikai lehetőségek a következők:
               
            
            
               a)A nemzeti forgalmazási előírásoknak nemzeti és uniós szinten átláthatóbbnak kell lenniük. Emellett össze kell hangolni a forgalomba hozatalt megelőző tevékenységek 2011/61/EU irányelv szerinti fogalommeghatározását, és egyértelműbben meg kell határozni a marketinganyagok ellenőrzési folyamatának kereteit.
            
            
               b)A szabályozói díjaknak uniós szinten átláthatóbbnak kell lenniük, és magas szintű elveket kell bevezetni a szabályozói díjak egységesebb meghatározásának biztosításához.
            
            
               c)A helyi befektetők támogatásához használt eszközök megválasztását – megfelelő befektetővédelem mellett – a befektetésialap-kezelők hatáskörében kell hagyni.
            
            
               d)Jobban össze kell hangolni az értesítések és a forgalmazási engedély használatának visszavonására vonatkozó értesítés frissítésével kapcsolatos eljárásokat és követelményeket.
            
            
               A szakpolitikai lehetőségek együttesen jelentősen csökkentik a szabályozási akadályokat. Bővítik az alapok határokon átnyúló forgalomba hozatalának lehetőségeit, fokozzák a versenyt, enyhítik a piac szétaprózottságát, és nagyobb választékot biztosítanak a befektetők számára az Unióban. A szakpolitikai lehetőségek társadalmi és környezeti hatásaik révén közvetett előnyökkel is járnak. A határokon átnyúló forgalmazás bővítése több lehetőséget kínál a társadalmi vagy környezetvédelmi célokat szolgáló befektetési alapokba való befektetésre. Ez pedig felgyorsíthatja a növekedést a szóban forgó területeken.
            
         
         
            
               
                  A jelenleg az Unióban határokon átnyúlóan forgalmazott befektetési alapok esetében a szakpolitikai lehetőségek várhatóan évi 306–440 millió EUR költségmegtakarítást (rendszeres költségek) eredményeznek. Az egyszeri költségekkel kapcsolatos megtakarítások várhatóan még magasabb lesznek: 378–467 millió EUR-t tesznek ki. A költségcsökkentés ösztönzi a határokon átnyúló tevékenységek fejlesztését, és hozzájárul a befektetési alapok integráltabb egységes piacához.
               
               
                  Ez az irányelv a c) és d) pontban szereplő szakpolitikai lehetőségnek felel meg. A külön benyújtott rendeletjavaslat az a) és b) pontban szereplő szakpolitikai lehetőséget fedi le.
               
            
            
               •Célravezető szabályozás és egyszerűsítés
            
            
               
                  A javaslatnak jelentős költségcsökkentést kell eredményeznie az olyan befektetésialap-kezelők számára, amelyek alapjaikat az EU-n belül határokon átnyúlóan forgalmazzák vagy szándékoznak forgalmazni. E költségcsökkenés mindenekelőtt azon alapkezelők számára jár kedvező hatással, amelyek kevesebb befektetési alapot vagy olyan befektetési alapokat kezelnek, amelyek eszközei kevésbé jelentősek, mivel esetükben kisebb a költségek szétterítésének lehetősége.
               
               
                  Bár a javaslat nem irányul közvetlenül a kis- és középvállalkozásokra (kkv-k), a kkv-k számára közvetett módon kedvező hatásokkal jár. A befektetési alapok határokon átnyúló forgalmazásának bővülése a gyakorlatban felgyorsítja az uniós befektetési alapok növekedését, továbbá a kkv-kba irányuló befektetéseiket, mindenekelőtt a kockázati tőkealapokból.
               
            
            
               •Alapjogok
            
            
               
                  Ez a javaslat előmozdítja az Alapjogi Chartában (a továbbiakban: a Charta) foglalt jogokat. A kezdeményezés fő célja, hogy a Charta 15. cikke (2) bekezdésének megfelelően megkönnyítse a szolgáltatásnyújtás jogának gyakorlását a tagállamokban, biztosítva, hogy az állampolgárság alapján még közvetett módon se történhessen hátrányos megkülönböztetés (a Charta 21. cikke (2) bekezdésének további végrehajtása). Végül összhangban a Charta 54. cikkével, a javaslat megfelelően tekintetbe veszi a joggal (nevezetesen a szolgáltatásnyújtás szabadságának jogával) való visszaélés tilalmát.
               
            
            
               4.KÖLTSÉGVETÉSI VONZATOK
            
            
               
                  A javaslat a Bizottságra nézve nem jár költségvetési vonzattal.
               
            
            
               5.EGYÉB ELEMEK
            
            
               ·Értékelés
            
            
               Ezen irányelv és a kollektív befektetési alapok határokon átnyúló forgalmazásának megkönnyítéséről, valamint a 345/2013/EU és a 346/2013/EU rendelet módosításáról szóló rendelet értékelésére ezen irányelv átültetésének határidejét követően 36 hónappal kerül sor. Az értékelés során a Bizottság egy nyilvános konzultáció eredményeire, valamint az ESMA-val és az illetékes hatóságokkal folytatott megbeszélésekre fog támaszkodni.
            
            
               •A javaslat egyes rendelkezéseinek részletes magyarázata
            
            
               
                  A javaslat a következő módosításokra terjed ki:
               
            
            
               (1)A 2009/65/EK irányelv módosításai (1. cikk)
            
            
               
                  Javasoljuk elhagyni a 2009/65/EK irányelv 77. cikkét. A forgalmazási közleményekre vonatkozó megerősített követelményeket az alapok határokon átnyúló forgalmazásának megkönnyítéséről szóló rendeletjavaslat határozza meg. A forgalmazási közleményekre vonatkozó ezen elveket az alapokat forgalmazó minden alapkezelőnek alkalmaznia kell, függetlenül a forgalmazott alap típusától. Ez a módosítás valamennyi tagállamban egyenlő versenyfeltételeket és azonos szintű befektetővédelmet biztosít majd. 
               
               
                  Javasoljuk elhagyni a 2009/65/EK irányelv 91. cikkének (3) bekezdését. Ez a rendelkezés előírja a tagállamok számára annak biztosítását, hogy az ÁÉKBV-k területükön belüli, határokon átnyúló forgalmazását szabályozó nemzeti törvényi, rendeleti és közigazgatási rendelkezések távolról, elektronikus úton és a nemzetközi pénzügyi szférában szokásos nyelven könnyen hozzáférhetők legyenek. Az alapok határokon átnyúló forgalmazásának megkönnyítéséről szóló, a jelen javaslattal párhuzamos rendeletjavaslat valamennyi kollektív befektetési alapra vonatkozóan külön szabályokat állapít meg a forgalmazási közleményekre alkalmazandó nemzeti jogszabályok és követelmények átláthatósága tekintetében. Ezek az új szabályok biztosítják, hogy az ESMA átfogó, egyértelmű és naprakész információkat gyűjthessen és tehessen közzé.
               
               
                  Javasoljuk módosítani a 2009/65/EK irányelv 92. cikkét. Ez a rendelkezés nem írja elő az ÁÉKBV-k számára, hogy minden olyan tagállamban rendelkezzenek helyi eszközökkel, ahol alapjaikat forgalmazzák. A gyakorlatban azonban számos tagállam megköveteli, hogy létrehozzanak a befektetők részére történő kifizetésekhez, a befektetési jegyek visszavásárlásához vagy visszaváltásához, valamint az alapok által kötelezően nyújtandó tájékoztatás elérhetőségének biztosításához szükséges eszközöket az adott tagállamban. Néhány tagállam emellett arra is kötelezi e helyi eszközöket, hogy további feladatokat lássanak el, például panaszokat kezeljenek, helyi forgalmazóként vagy jogi képviselőként járjanak el (ideértve az illetékes nemzeti hatósággal való kapcsolattartást is).
               
               
                  A helyi eszközök kialakítása költséges, és előírásuk a digitális világban korlátozott hozzáadott értékkel bír. Ezért ez a javaslat megtiltja a fizikai jelenlét előírását. Miközben e javaslat előírja az alapkezelők számára, hogy minden olyan tagállamban, ahol forgalmazzák alapjaikat, hozzanak létre olyan eszközöket, amelyek lehetővé teszik például a jegyzések és a kifizetések végrehajtását, illetve a befektetési jegyek visszavásárlását vagy visszaváltását, arra is lehetőséget ad, hogy erre a befektetőkkel való kapcsolattartást elektronikus úton biztosító vagy más, fizikai jelenlétet nem igénylő kommunikációs eszközök alkalmazásával kerüljön sor. Az információkat és a kommunikációs eszközöket annak a tagállamnak a hivatalos nyelvein kell a befektetők rendelkezésére bocsátani, ahol a befektető található.
               
               
                  A 2009/65/EK irányelv 17. és 93. cikkének módosítása össze kívánja hangolni az ÁÉKBV-kra vonatkozó bejelentési eljárások során történő adatmódosítások tekintetében alkalmazott nemzeti eljárásoknak az alapok típusai és a tagállamok szerinti eltéréseit. Az egységes szabályok biztosítása és az alapkezelőkre vonatkozó eljárások hatékonyságának növelése érdekében különösen az illetékes hatóságok döntéseinek közlésére vonatkozó időkeretet kell pontosan meghatározni. Pontos időkeretet kell meghatározni annak érdekében is, hogy az ABAK-ok által a bejelentési eljárás során megadott információk módosítására vonatkozó eljárások összhangban legyenek a 2011/61/EU irányelvvel. 
               
            
         
         
            
               
                  A 2009/65/EK irányelv egy új, 93a. cikkel egészül ki, amely az olyan ÁÉKBV-kra vonatkozó feltételekkel egészíti ki az értesítési eljárást, amelyek úgy döntenek, hogy egy tagállamban felhagynak forgalmazási tevékenységükkel. Az eszközkezelő csak akkor szüntetheti be az alap forgalmazását egy adott tagállamban, ha ott legfeljebb 10 befektető fektetett be az adott alapba, akik az alap kezelt eszközeinek legfeljebb 1 %-át birtokolják. E követelmény, valamint a befektetők felé teljesítendő és a visszavásárlási ajánlatra vonatkozó átláthatósági és közzétételi követelmények teljesítését az ÁÉKBV székhelye szerinti tagállam illetékes hatóságainak kell ellenőrizniük. A megmaradt befektetők tekintetében a tájékoztatási kötelezettség továbbra is alkalmazandó marad azt követően, hogy egy tagállamban bejelentették a forgalmazás megszüntetését.
               
            
            
               (2)Az ABAK-irányelv módosításai (2. cikk)
            
            
               
                  Javasoljuk, hogy a 2011/61/EU irányelv 4. cikkének (1) bekezdése egészüljön ki a forgalomba hozatalt megelőző tájékoztatás fogalmának meghatározásával, és kerüljön beillesztésre egy 30a. cikk, amely meghatározza azokat a feltételeket, amelyek alapján az uniós ABAK forgalomba hozatalt megelőző tájékoztatást végezhet. Fontos azon kellő, az ABA letelepedése szerinti tagállamban vagy más tagállamban történő forgalmazásakor alkalmazható megfelelő biztosítékok kialakítása, amelyek megakadályozzák a 2011/61/EU irányelv követelményeinek esetleges kijátszását. A javaslat ezért megengedi, hogy az ABAK szakmai befektetők körében teszteljen valamely befektetési elképzelést vagy befektetési stratégiát, de – az irányelv előírásainak megfelelően – nem teszi lehetővé, hogy bejelentés nélkül promotáljon egy már működő ABA-t. Ezen túlmenően, amennyiben a szakmai befektetők a forgalomba hozatalt megelőző tájékoztatást követően visszatérnek az ABAK-hoz, a végül létrehozott ABA vagy a szóban forgó ABAK által kezelt hasonló ABA befektetési jegyeinek vagy részvényeinek jegyzése a tájékoztatás eredményének tekintendő.
               
               
                  A javaslat szerint a 2011/61/EK irányelv egy új, 32a. cikkel egészül ki, amely az értesítési eljárásokat kiegészíti az olyan ABAK-ra vonatkozó eljárással és feltételekkel, amelyek úgy döntenek, hogy egy tagállamban felhagynak forgalmazási tevékenységükkel. Az ABAK csak akkor szüntetheti meg az általa kezelt uniós ABA forgalmazását egy adott tagállamban, ha ott legfeljebb 10 befektető fektetett be az adott alapba, akik az alap kezelt eszközeinek legfeljebb 1 %-át birtokolják. Az ABAK-nak értesítenie kell a letelepedése szerinti tagállam illetékes hatóságait arról, hogy hogyan teljesíti a bejelentés visszavonásának és a bejelentés visszavonására vonatkozó nyilvános értesítésnek a feltételeit. Az ABAK-nak továbbá értesítenie kell a hatóságokat az adott tagállamban a jövőben nem forgalmazandó ABA befektetési jegyeinek és részvényeinek visszavásárlására vonatkozóan a befektetők számára benyújtott ajánlatáról. Azok az átláthatósági követelmények, amelyeket a befektetőknek a 2011/61/EU irányelv alapján teljesíteniük kell, továbbra is alkalmazandók azon befektetőkre, akik az alap adott tagállamban történő forgalmazásának megszüntetésére vonatkozó értesítést követően is megőrzik befektetésüket.
               
               
                  A 2011/61/EU irányelv egy új, 43a. cikkel egészül ki, amely biztosítja a lakossági befektetők egységes kezelését, tekintet nélkül arra, hogy milyen típusú alapba kívánnak befektetni. Amennyiben a tagállamok lehetővé teszik a területükön valamely ABAK számára egy ABA befektetési jegyeinek vagy részvényeinek lakossági befektetők számára történő forgalmazását, az ABAK-nak a lakossági befektetők rendelkezésére kell bocsátania azokat az eszközöket, amelyek lehetővé teszik például a jegyzések és a kifizetések végrehajtását, illetve a befektetési jegyek visszavásárlását vagy visszaváltását. E célból az ABAK-ok elektronikus vagy más, fizikai jelenlétet nem igénylő kommunikációs eszközöket is használhatnak.
               
            
            
               2018/0041 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS IRÁNYELVE
            
            
                a 2009/65/EK európai parlamenti és tanácsi irányelvnek és a 2011/61/EU európai parlamenti és tanácsi irányelvnek a kollektív befektetési alapok határokon átnyúló forgalmazása tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 53. cikke (1) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Központi Bank véleményére
                  23
               ,
            
            
               tekintettel az Európai Gazdasági és Szociális Bizottság véleményére
                  24
               , 
            
            
               rendes jogalkotási eljárás keretében,
            
            
               mivel:
            
            
               (1)A 2009/65/EK európai parlamenti és tanácsi irányelv
                  25
               , valamint a 2011/61/EU európai parlamenti és tanácsi irányelv
                  26
                közös célja, hogy egyenlő versenyfeltételeket biztosítson a kollektív befektetési formák számára, felszámolja a kollektív befektetési alapok befektetési jegyeinek és részvényeinek unión belüli szabad mozgását gátló akadályokat, és emellett biztosítsa a befektetők egységesebb védelmét. Jóllehet e célok nagyrészt teljesültek, bizonyos akadályok továbbra is gátolják az alapkezelőket abban, hogy teljes mértékben kihasználhassák a belső piac nyújtotta előnyöket.
            
            
               (2)A jelen irányelvben megállapított szabályok [a kollektív befektetési alapok határokon átnyúló forgalmazásának megkönnyítéséről, valamint a 345/2013/EU és a 346/2013/EU rendelet módosításáról] szóló rendelettel együtt kerülnek előterjesztésre. Az említett jogi aktus további szabályokat és eljárásokat állapít meg az átruházható értékpapírokkal foglalkozó kollektív befektetési vállalkozásokra (ÁÉKBV) és az alternatívbefektetésialap-kezelőkre (ABAK-ok) vonatkozóan. Az említett rendelet és a jelen irányelv együttesen biztosítani fogja a belső piacon működő alapkezelőkre vonatkozó feltételek nagyobb összhangját, és meg fogja könnyíteni az általuk kezelt alapok határokon átnyúló forgalmazását.      
            
         
         
            
               (3)A 2011/61/EU irányelv szabályait össze kell hangolni azokkal az eljárásokkal, amelyek az illetékes hatóságoknak az ÁÉKBV-k által kezelt alapokkal kapcsolatos tervezett adatváltozásokról történő értesítésére vonatkoznak, és az e tekintetben meglévő szabályozási hézagot meg kell szüntetni. 
            
            
               (4)[A kollektív befektetési alapok határokon átnyúló forgalmazásának megkönnyítéséről, valamint a 345/2013/EU és a 346/2013/EU rendelet módosításáról] szóló rendelet új szabályokat hoz létre, amelyek előírják az Európai Értékpapírpiaci Hatóság (ESMA) számára, hogy szabályozástechnikai standardtervezeteket és végrehajtás-technikai standardtervezeteket dolgozzon ki az alapok kezelésével, valamint az alapok forgalmazásának megkezdésével vagy megszüntetésével kapcsolatban a 2009/65/EK irányelv és a 2011/61/EU irányelv értelmében továbbítandó szükséges információk, valamint az ehhez használt formanyomtatványok, mintadokumentumok és eljárások meghatározása céljából. Következésképpen okafogyottakká váltak, és ezért elhagyandók az említett két irányelv azon rendelkezései, amelyek az ESMA számára diszkrecionális felhatalmazást biztosítanak az értesítésekkel kapcsolatos szabályozástechnikai standardok és végrehajtás-technikai standardtervezetek kidolgozására.  
            
            
               (5)[A kollektív befektetési alapok határokon átnyúló forgalmazásának megkönnyítéséről, valamint a 345/2013/EU és a 346/2013/EU rendelet módosításáról] szóló rendelet tovább erősíti a 2009/65/EK irányelv által szabályozott forgalmazási közleményekre vonatkozó elveket, és kiterjeszti azok alkalmazását az ABAK-okra, ami a befektetők típusától függetlenül magas szintű befektetővédelmet eredményez. Ennek eredményeként okafogyottakká váltak, és ezért elhagyandók a 2009/65/EK irányelvnek a forgalmazási közleményekre és az ÁÉKBV-k befektetési jegyei forgalmazásának szervezésével kapcsolatos nemzeti törvények és rendelkezések hozzáférhetőségére vonatkozó megfelelő rendelkezései.
            
            
               (6)A 2009/65/EK irányelv azon rendelkezései, amelyek előírják az ÁÉKBV-k számára, hogy a befektetők számára bizonyos eszközöket biztosítsanak, nagy terhet jelentenek abban a formában, amelyben egyes nemzeti jogrendszerek ezen előírást alkalmazzák. Ezenkívül a befektetők – az irányelv szándékaival szemben – ritkán veszik igénybe a helyben létesített eszközöket. A kapcsolattartás előnyben részesített módszerévé a befektetők és az alapkezelő közötti közvetlen – elektronikus úton vagy telefonon történő – interakció vált, míg a kifizetéseket és a visszaváltásokat más csatornákon keresztül hajtják végre. Bár a helyi eszközöket használják adminisztratív célokra, például a szabályozói díjak határokon átnyúló behajtására, ezeket a kérdéseket más módon, többek között az illetékes hatóságok közötti együttműködés útján kell kezelni. Következésképpen szabályokat kell alkotni, amelyek korszerűsítik és meghatározzák a lakossági befektetők számára biztosítandó eszközökre vonatkozó követelményeket, és rendelkezni kell arról, hogy tagállamok ne írhassanak elő fizikai jelenlétet. A szabályoknak ugyanakkor biztosítaniuk kell azt is, hogy a befektetők hozzáférhessenek azokhoz az információkhoz, amelyekre jogosultak.
            
            
               (7)A lakossági befektetők egységes kezelésének biztosítása érdekében az eszközökre vonatkozó követelményeket az ABAK-okra is alkalmazni kell, amennyiben a tagállamok lehetővé teszik számukra, hogy az ABA-k befektetési jegyeit vagy részvényeit a területükön lakossági befektetők részére forgalmazzák.
            
            
               (8)Az ÁÉKBV-k és uniós ABA-k befektetési jegyeinek vagy részvényeinek fogadó tagállamban való forgalmazásának megszüntetésére vonatkozó egyértelmű és egységes feltételek hiánya gazdasági és jogi bizonytalanságot teremt az alapkezelők számára. Ezért ez a javaslat egyértelmű feltételekhez, köztük küszöbértékekhez köti a bejegyzés megszüntetését. A küszöbértékek olyan helyzetre utalnak, amelyben az alapkezelő a saját tevékenységét egy adott fogadó tagállamban jelentéktelennek minősítheti. A feltételek úgy kerültek megállapításra, hogy egyensúlyt teremtenek egyrészt a forgalmazott alapok bejegyzését a meghatározott feltételek bekövetkezése esetén megszüntetni kívánó alapkezelők, másrészt az alapban érdekeltséggel rendelkező fogadó tagállami befektetők érdekei között. 
            
            
               (9)Az ÁÉKBV-k vagy az uniós ABA-k valamely adott tagállamban történő forgalmazása megszüntetésének lehetősége nem jelenthet költséget a befektetők számára, és nem csökkentheti a 2009/65/EK irányelv vagy a 2011/61/EU irányelv szerint őket megillető biztosítékokat, különös tekintettel az ezen alapok további tevékenységére vonatkozó pontos tájékoztatáshoz való jogukra.  
            
            
               (10)Vannak olyan esetek, amikor egy adott befektetési ötlet vagy befektetési stratégia tekintetében a befektetők érdeklődésének felmérésére hajlandó ABAK a különböző nemzeti jogrendszerekben a forgalomba hozatalt megelőző tájékoztatási tevékenység eltérő kezelésével szembesül. Egyes tagállamokban, ahol megengedett a forgalomba hozatalt megelőző tájékoztatás, annak meghatározása és feltételei jelentősen eltérnek egymástól. Más tagállamokban egyáltalán nem létezik a forgalomba hozatalt megelőző tájékoztatás fogalma. E különbségek kezelése érdekében meg kell állapítani a forgalomba hozatalt megelőző tájékoztatás harmonizált fogalommeghatározását, és meg kell határozni azokat a feltételeket, amelyek alapján az uniós ABAK-ok ilyen tevékenységet végezhetnek.
            
            
               (11)Az irányelv meghatározása szerint a forgalomba hozatalt megelőző tájékoztatásnak egy befektetési elképzelésre vagy stratégiára kell vonatkoznia anélkül, hogy már létrehozott, tényleges ABA állna mögötte. Ennek megfelelően a forgalomba hozatalt megelőző tájékoztatás során a befektetők még nem férhetnek hozzá egy ABA befektetési jegyeihez vagy részvényeihez, mivel az alap még nem létezik, és ebben a szakaszban még tervezet formájában sem engedélyezhető ajánlati dokumentumok potenciális befektetők számára történő terjesztése. Mindazonáltal, amikor az ABAK a forgalomba hozatalt megelőző tájékoztatási tevékenységeket követően jegyzésre bocsátja egy, a forgalomba hozatalt megelőző tájékoztatásban szereplő befektetési elképzeléshez hasonló jellemzőkkel rendelkező ABA befektetési jegyeit vagy részvényeit, be kell tartania a megfelelő forgalomba hozatali bejelentési eljárást, és az ABAK nem hivatkozhat fordított ajánlattételre.
            
            
               (12)A jogbiztonság érdekében a forgalmazási közleményekre és a forgalomba hozatalt megelőző tájékoztatásra vonatkozó rendelkezések tekintetében össze kell hangolni az ezen irányelvet végrehajtó törvényi, rendeleti vagy közigazgatási rendelkezések alkalmazásának kezdőnapját [a kollektív befektetési alapok határokon átnyúló forgalmazásának megkönnyítéséről, valamint a 345/2013/EU és a 346/2013/EU rendelet módosításáról] szóló rendelettel. Össze kell hangolni továbbá azokat a Bizottságnak adott felhatalmazásokat, amelyek az ESMA által [a kollektív befektetési alapok határokon átnyúló forgalmazásának megkönnyítéséről, valamint a 345/2013/EU és a 346/2013/EU rendelet módosításáról] szóló rendelet alapján kidolgozott, a határokon átnyúló tevékenységekre vonatkozó bejelentésről, bejelentő levélről és írásbeli értesítésről szóló szabályozástechnikai standardok és végrehajtás-technikai standardok tervezetének elfogadására vonatkoznak; e felhatalmazásokat ezen irányelv szerint a 2009/65/EK, illetve a 2011/61/EU irányelvből el kell hagyni.
            
            
               (13)A tagállamok és a Bizottság magyarázó dokumentumokról szóló 2011. szeptember 28-i együttes politikai nyilatkozatának
                  27
                megfelelően a tagállamok vállalták, hogy indokolt esetben az átültető intézkedéseikről szóló értesítéshez az irányelv egyes elemei és az azt átültető nemzeti jogi eszköz megfelelő részei közötti kapcsolatot magyarázó egy vagy több dokumentumot mellékelnek. Ezen irányelv tekintetében a jogalkotó az ilyen dokumentumok megküldését indokoltnak tekinti,
            
            
               ELFOGADTA EZT AZ IRÁNYELVET:
            
            
               1. cikk
            
            
               A 2009/65/EK irányelv módosításai
            
            
               A 2009/65/EK irányelv a következőképpen módosul:
            
            
               1.A 17. cikk a következőképpen módosul:
            
            
               a)a szöveg a következő (8a) bekezdéssel egészül ki:
            
            
               „Amennyiben a (8) bekezdésben említett változás következtében az ÁÉKBV a továbbiakban nem felelne meg ezen irányelv rendelkezéseinek, a (8) bekezdésben említett érintett illetékes hatóságok 10 munkanapon belül értesítik az alapkezelő társaságot arról, hogy ezt a változtatást nem hajthatja végre.
            
            
               Amennyiben a (8) bekezdésben említett változás az első albekezdés szerinti értesítést követően végrehajtásra kerül, és a változás nyomán az ÁÉKBV már nem felel meg ezen irányelvnek rendelkezéseinek, az ÁÉKBV székhelye szerinti tagállam illetékes hatóságai a 98. cikkel összhangban megteszik a megfelelő intézkedéseket.
            
            
               Amennyiben a (8) bekezdésben említett változtatás nem érinti az alapkezelő társaság ezen irányelvnek való megfelelését, az alapkezelő társaság székhelye szerinti tagállam illetékes hatóságai 10 munkanapon belül tájékoztatják az alapkezelő társaság fogadó tagállamának illetékes hatóságait a szóban forgó változásokról.”;
            
         
         
            
               b)a (10) bekezdést el kell hagyni.
            
            
               2.A 18. cikk (5) bekezdését el kell hagyni.
            
            
               3.A 77. cikket el kell hagyni.
            
            
               4.A 91. cikk (3) bekezdését el kell hagyni.
            
            
               5.A 92. cikk helyébe a következő szöveg lép:
            
            
               „92. cikk
            
            
               (1) A tagállamok biztosítják, hogy az ÁÉKBV alapkezelő társaság minden olyan tagállamban, ahol az ÁÉKBV befektetési jegyeit forgalmazni kívánja, eszközöket hozzon létre, amelyek ellátják a következő feladatokat:
            
            
               a)az ÁÉKBV forgalmazási okmányaiban meghatározott feltételekkel összhangban feldolgozzák az ÁÉKBV befektetési jegyeivel kapcsolatos jegyzési, kifizetési, visszavásárlási és visszaváltási befektetői megbízásokat;
            
            
               b)tájékoztatják a befektetőket az a) pontban említett megbízások teljesítésének módjáról, valamint a visszavásárlás és visszaváltás során eszközölt kifizetések módjáról;
            
            
               c)megkönnyítik az ÁÉKBV-be történő befektetésből származó befektetői jogok gyakorlásával kapcsolatos információk kezelését abban a tagállamban, ahol az ÁÉKBV-t forgalmazzák;
            
            
               d)a befektetők rendelkezésére bocsátják – betekintésre vagy végleges hozzáférésre – a következő dokumentumokat:
            
            
               i.
                     az alap szabályzatát vagy az ÁÉKBV létesítő okiratát;
            
            
               ii.
                     az ÁÉKBV legutóbbi éves jelentését;
            
            
               e)a befektetők rendelkezésére bocsátják a 2. cikk (1) bekezdésének m) pontjában meghatározott tartós adathordozón végrehajtott feladataikra vonatkozó információkat.
            
            
               (2) A tagállamok nem írhatják elő az ÁÉKBV alapkezelő társaság számára, hogy az (1) bekezdés alkalmazásában fizikai jelenléttel rendelkezzen.
            
            
               (3) Az ÁÉKBV alapkezelő társaság biztosítja, hogy az (1) bekezdésben említett eszközök a következő típusokba tartozzanak, és az alábbi jellemzőkkel rendelkezzenek:
            
            
               a)feladataikat annak a tagállamnak a hivatalos nyelvén vagy hivatalos nyelvein végzik, ahol az ÁÉKBV-t forgalmazzák;
            
            
               b)feladataikat maga az ÁÉKBV alapkezelő társasága vagy egy olyan harmadik személy végzi, amelyre az elvégzendő feladatokat szabályozó rendelkezés vonatkozik, vagy mindkettő.
            
            
               A b) pont alkalmazásában, amennyiben a feladatokat harmadik személy végzi, a harmadik személy kijelölését írásbeli szerződéssel kell igazolni, amely meghatározza, hogy az (1) bekezdésben említett feladatok közül melyeket nem látja el az ÁÉKBV alapkezelő társaság, és hogy a harmadik személy megkapja az ÁÉKBV alapkezelő társaságtól valamennyi vonatkozó információt és dokumentumot.”.
            
            
               6.A 93. cikk (8) bekezdésének helyébe a következő szöveg lép:
            
         
         
            
               „(8) Az (1) bekezdés szerinti bejelentő levélben közölt információk változása vagy a forgalmazni kívánt részvényosztályokkal kapcsolatos változás esetén a változás végrehajtása előtt legalább egy hónappal az ÁÉKBV írásban értesíti erről a változásról a székhelye szerinti tagállam illetékes hatóságait.
            
            
               Amennyiben az első albekezdésben említett változás következtében az ÁÉKBV a továbbiakban nem felelne meg ezen irányelv rendelkezéseinek, az érintett illetékes hatóságok 10 munkanapon belül értesítik az ÁÉKBV-t arról, hogy ezt a változtatást nem hajthatja végre.
            
            
               Amennyiben az első albekezdésben említett változás a második albekezdés szerinti értesítést követően végrehajtásra kerül, és a változás nyomán az ÁÉKBV már nem felel meg ezen irányelvnek rendelkezéseinek, az ÁÉKBV székhelye szerinti tagállam illetékes hatóságai a 98. cikkel összhangban megteszik a megfelelő intézkedéseket, és ezek körében szükség esetén kifejezetten megtilthatják az ÁÉKBV forgalmazását.
            
            
               Amennyiben az első albekezdésben említett változás nem érinti az ÁÉKBV ezen irányelv rendelkezéseinek való megfelelését, az ÁÉKBV székhelye szerinti tagállam illetékes hatóságai indokolatlan késedelem nélkül tájékoztatják az ÁÉKBV fogadó tagállamának illetékes hatóságait a szóban forgó változásokról.”.
            
            
               7.A szöveg a következő 93a. cikkel egészül ki:
            
            
               „93a. cikk
            
            
               (1) Az ÁÉKBV székhelye szerinti tagállam illetékes hatóságai biztosítják, hogy az ÁÉKBV megszüntethesse befektetési jegyeinek forgalmazását egy olyan tagállamban, amelyben a 93. cikknek megfelelően bejelentette a tevékenységét, amennyiben az alábbi feltételek mindegyike teljesül:
            
            
               a)egyetlen olyan befektető sem rendelkezik az ÁÉKBV befektetési jegyeivel, akinek lakóhelye vagy székhelye abban a tagállamban van, amelyben az ÁÉKBV a 93. cikkel összhangban bejelentette tevékenységét, vagy az ÁÉKBV befektetési jegyeivel rendelkező azon befektetők száma, akik lakóhellyel vagy székhellyel rendelkeznek e tagállamban, nem haladja meg a 10-et, és a birtokukban lévő befektetési jegyek által képviselt eszközérték nem haladja meg az ÁÉKBV által kezelt eszközérték 1 %-át;
            
            
               b)az ÁÉKBV legalább 30 munkanapon keresztül általános ajánlatot tesz közzé az ÁÉKBV összes befektetési jegyének bármely díjtól vagy levonástól mentes visszavásárlására abban a tagállamban, amelyben az ÁÉKBV a 93. cikkel összhangban bejelentette a tevékenységét, és az ajánlatot külön-külön megküldi a fogadó tagállambeli azon befektetőknek, akik személyazonossága ismert;
            
            
               c)az ÁÉKBV az ÁÉKBV-k forgalmazására szokásosan használt és egy tipikus ÁÉKBV-befektető számára megfelelő, nyilvánosan elérhető médium útján közzéteszi azon szándékát, hogy megszüntesse a forgalmazási tevékenységeket abban a tagállamban, ahol az ÁÉKBV a 93. cikkel összhangban bejelentette a tevékenységét.
            
            
               A b) és c) pontban említett információkat annak a tagállamnak a hivatalos nyelvein kell közzétenni, ahol az ÁÉKBV-t forgalomba hozták.
            
            
               (2) Az ÁÉKBV bejelentő levelet küld a székhelye szerinti tagállam illetékes hatóságának, amely tartalmazza az (1) bekezdésben említett információkat.
            
            
               (3) Az ÁÉKBV székhelye szerinti tagállam illetékes hatóságai legkésőbb a (2) bekezdésben említett bejelentés kézhezvételét követő 20 munkanapon belül továbbítják a bejelentést azon tagállam illetékes hatóságainak, amelyben az ÁÉKBV az alap forgalmazásának megszüntetését tervezi, valamint az ESMA-nak.
            
            
               A bejelentési dokumentáció továbbítását követően az ÁÉKBV székhelye szerinti tagállam illetékes hatóságai haladéktalanul értesítik az ÁÉKBV-t a bejelentés első albekezdés szerinti továbbításáról. Ettől az időponttól kezdve az ÁÉKBV megszünteti befektetési jegyeinek forgalmazását a (2) bekezdésben említett bejelentő levélben megjelölt tagállamban.
            
            
               (4) Az ÁÉKBV továbbra is biztosítja az ÁÉKBV megmaradt befektetői számára a 68–82. cikkben és a 94. cikkben előírt információkat.
            
            
               (5) A tagállamok a (4) bekezdés alkalmazásában lehetővé teszik valamennyi elektronikus vagy egyéb távközlési eszköz használatát, amennyiben az információk és a kommunikációs eszközök a befektetők számára a befektető helye szerinti tagállam hivatalos nyelvein rendelkezésre állnak.”.  
            
            
               8.A 95. cikk (2) bekezdésének a) pontját el kell hagyni.
            
            
               2. cikk
            
            
               A 2011/61/EU irányelv módosításai
            
            
               A 2011/61/EU irányelv a következőképpen módosul:
            
         
         
            
               1.A 4. cikk (1) bekezdésében az ae) és az af) pontok között a szöveg a következő aea) ponttal egészül ki:
            
            
               „aea) »forgalomba hozatalt megelőző tájékoztatás«: az Unióban letelepedett vagy nyilvántartásba vett szakmai befektetők számára a befektetési stratégiákra vagy befektetési elképzelésekre vonatkozóan az ABAK által vagy annak nevében végzett közvetett vagy közvetlen információszolgáltatás egy még létre nem hozott ABA iránti érdeklődésük felmérése céljából;” 
            
            
               2.A VI. fejezet a következő 30a. cikkel egészül ki:
            
            
               „30a. cikk
            
            
               Az uniós ABAK által az Unióban végzett, forgalomba hozatalt megelőző tájékoztatás feltételei
            
            
               (1) A tagállamok biztosítják, hogy az engedélyezett uniós ABAK forgalomba hozatalt megelőző tájékoztatást folytathasson az Unióban, kivéve, ha a lehetséges szakmai befektetők számára nyújtott információk: 
            
            
               a)egy már létrehozott ABA-ra vonatkoznak;
            
            
               b)egy már létrehozott ABA-ra vonatkozó hivatkozást tartalmaznak;
            
            
               c)lehetővé teszik a befektetők számára, hogy kötelezettséget vállaljanak egy adott ABA befektetési jegyeinek vagy részvényeinek megszerzésére;
            
            
               d)egy még nem létrehozott ABA kibocsátási tájékoztatójának, alapító dokumentumainak, ajánlati dokumentumoknak, jegyzési formanyomtatványoknak vagy hasonló dokumentumoknak minősülnek, akár tervezetben, akár végleges formában, amelyek lehetővé teszik a befektetők számára a befektetési döntés meghozatalát.
            
            
               (2) A tagállamok biztosítják, hogy a forgalomba hozatalt megelőző tájékoztatási tevékenységek illetékes hatóságok számára történő bejelentése ne legyen szükséges az uniós ABAK-ok számára a forgalomba hozatalt megelőző tájékoztatási tevékenység folytatásához.
            
            
               (3) Az (1) bekezdés szerinti forgalomba hozatalt megelőző tájékoztatást követően létrehozott ABA befektetési jegyeinek vagy részvényeinek, illetve az azokéhoz hasonló jellemzőkkel rendelkező, még nem létrehozott ABA-ra vonatkozó, forgalomba hozatalt megelőző tájékoztatást végzett uniós ABAK által kezelt vagy forgalmazott ABA befektetési jegyeinek vagy részvényeinek hivatásos befektetők általi jegyzését  a tájékoztatás eredményének kell tekinteni.”.
            
            
               3.A 31. cikk (5) bekezdését el kell hagyni.
            
            
               4.A 32. cikk a következőképpen módosul:
            
            
               a)a (7) bekezdés második albekezdése helyébe a következő szöveg lép:
            
            
               „Ha a tervezett változtatás következtében az ABAK már nem ezen irányelvnek megfelelő módon kezelné az ABA-t, vagy az ABAK más tekintetben nem felelne meg ezen irányelvnek, az érintett hatáskörrel rendelkező hatóságok 20 munkanapon belül tájékoztatják az ABAK-ot arról, hogy a változtatást nem hajthatja végre.”;
            
            
               b)a (7) bekezdés negyedik albekezdése helyébe a következő szöveg lép:
            
            
               „Ha a változtatások nem befolyásolják azt, hogy az ABAK ezen irányelvnek megfelelően kezeli-e az ABA-t, vagy hogy az ABAK más tekintetben megfelel-e ezen irányelvnek, a letelepedés szerinti tagállam hatáskörrel rendelkező hatóságai egy hónapon belül tájékoztatják a fogadó tagállam hatáskörrel rendelkező hatóságait ezen változásokról.”
            
            
               c)a (8) bekezdést el kell hagyni.
            
            
               5.A szöveg a következő 32a. cikkel egészül ki:
            
         
         
            
               „32a. cikk
            
            
               Uniós ABA befektetési jegyei vagy részvényei forgalmazásának megszüntetése az ABAK letelepedése szerinti tagállamtól eltérő tagállamokban
            
            
               (1) A tagállamok biztosítják, hogy az uniós ABAK megszüntethesse valamely általa kezelt uniós ABA befektetési jegyeinek vagy részvényeinek forgalmazását egy olyan tagállamban, amelynek hatóságai a 32. cikknek megfelelően értesítést kaptak a forgalmazásról, amennyiben az alábbi feltételek mindegyike teljesül:
            
            
               a)egyetlen olyan befektető sem rendelkezik az ABA befektetési jegyeivel, akinek lakóhelye vagy székhelye abban a tagállamban van, amely a 32. cikkel összhangban értesítést kapott a forgalmazásról, vagy az ABA befektetési jegyeivel rendelkező azon befektetők száma, akik lakóhellyel vagy székhellyel rendelkeznek e tagállamban, nem haladja meg a 10-et, és a birtokukban lévő befektetési jegyek által képviselt eszközérték nem haladja meg az ABA által kezelt eszközérték 1 %-át;
            
            
               b)az ABA legalább 30 munkanapon keresztül általános ajánlatot tesz közzé az ÁÉKBV összes befektetési jegyének vagy részvényének bármely díjtól vagy levonástól mentes visszavásárlására abban a tagállamban, amely a 32. cikkel összhangban értesítést kapott a forgalmazásról, és az ajánlatot külön-külön megküldi az adott tagállambeli azon befektetőknek, akik személyazonossága ismert;
            
            
               c)az ABA az ABA-k forgalmazására szokásosan használt és egy tipikus ABA-befektető számára megfelelő, nyilvánosan elérhető médium útján közzéteszi azon szándékát, hogy megszüntesse a forgalmazási tevékenységeket azon tagállam területén, amely a 32. cikkel összhangban értesítést kapott a forgalmazásról.
            
            
               (2) Az ABAK értesítést küld a letelepedése szerinti tagállam illetékes hatóságának, amely tartalmazza az (1) bekezdésben említett információkat.
            
            
               (3) Az ABAK letelepedése szerinti tagállam illetékes hatóságai legkésőbb a (2) bekezdésben említett hiánytalan értesítés kézhezvételét követő 20 munkanapon belül továbbítják az értesítést azon tagállam illetékes hatóságainak, amelyben az ABAK az ABA forgalmazásának megszüntetését tervezi, valamint az ESMA-nak.
            
            
               Az értesítési akta első albekezdés szerinti továbbítását követően az ABAK letelepedése szerinti tagállam illetékes hatóságai haladéktalanul értesítik az ABAK-ot az akta továbbításáról. Ettől az időponttól kezdve az ABAK megszünteti az általa kezelt ABA befektetési jegyeinek vagy részvényeinek forgalmazását a (2) bekezdésben említett értesítésben megjelölt tagállamban.
            
            
               (4) Az ABAK továbbra is biztosítja az uniós ABA megmaradt befektetői számára a 22. cikkben és a 23. cikkben előírt információkat.
            
            
               (5) A tagállamok a (4) bekezdés alkalmazásában lehetővé teszik valamennyi elektronikus vagy egyéb távközlési eszköz használatát.”.  
            
            
               6.A 33. cikk (7) és (8) bekezdését el kell hagyni.
            
            
               7.A szöveg a következő 43a. cikkel egészül ki:
            
            
               „43a. cikk
            
            
               A lakossági befektetők rendelkezésére álló eszközök
            
            
               (1) A 2015/760/EU rendelet
                  28
                26. cikkének sérelme nélkül a tagállamok biztosítják, hogy az ABAK minden olyan tagállamban, ahol valamely ABA befektetési jegyeit vagy részvényeit lakossági befektetők számára forgalmazni kívánja, eszközöket hozzon létre, amelyek ellátják a következő feladatokat:
            
            
               a)az ABA forgalmazási okmányaiban meghatározott feltételekkel összhangban feldolgozzák az ABA befektetési jegyeivel vagy részvényeivel kapcsolatos jegyzési, kifizetési, visszavásárlási és visszaváltási befektetői megbízásokat;
            
            
               b)tájékoztatják a befektetőket az a) pontban említett megbízások teljesítésének módjáról, valamint a visszavásárlás és visszaváltás során eszközölt kifizetések módjáról;
            
            
               c)megkönnyítik az ABA-ba történő befektetésből származó befektetői jogok gyakorlásával kapcsolatos információk kezelését abban a tagállamban, ahol az ABA-t forgalmazzák;
            
            
               d)a befektetők rendelkezésére bocsátják – betekintésre vagy végleges hozzáférésre – a következő dokumentumokat:
            
         
         
            
               i.
                     az alap szabályzatát vagy az ABA létesítő okiratát;
            
            
               ii.
                     az ABA legutóbbi éves jelentését;
            
            
               e)a befektetők rendelkezésére bocsátják a 2009/65/EK irányelv 2. cikke (1) bekezdésének m) pontjában meghatározott tartós adathordozón végrehajtott feladataikra vonatkozó információkat.
            
            
               (2) A tagállamok nem írhatják elő az ABAK számára, hogy az (1) bekezdés alkalmazásában fizikai jelenléttel rendelkezzen.
            
            
               (3) Az ABAK biztosítja, hogy az (1) bekezdésben említett eszközök a következő típusokba tartozzanak, és az alábbi jellemzőkkel rendelkezzenek:
            
            
               a)feladataikat annak a tagállamnak a hivatalos nyelvén vagy hivatalos nyelvein végzik, ahol az ABA-t forgalmazzák;
            
            
               b)feladataikat maga az ABAK vagy egy olyan harmadik személy végzi, amelyre az elvégzendő feladatokat szabályozó rendelkezés vonatkozik, vagy mindkettő.
            
            
               A b) pont alkalmazásában, amennyiben a feladatokat harmadik személy végzi, a harmadik személy kijelölését írásbeli szerződéssel kell igazolni, amely meghatározza, hogy az (1) bekezdésben meghatározott feladatok közül melyeket nem látja el az ABAK, és hogy a harmadik személy megkapja az ABAK-tól valamennyi vonatkozó információt és dokumentumot.”.
            
            
               3. cikk
            
            
               Átültetés
            
            
               (1)A tagállamok legkésőbb [Kiadóhivatal: kérjük, illessze be a dátumot: 24 hónappal a hatálybalépést követően]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.
            
            
               A tagállamok ezeket a rendelkezéseket [Kiadóhivatal: kérjük, illessze be a dátumot: 24 hónappal a hatálybalépést követően]-tól alkalmazzák.
            
            
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
            
            
               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
            
            
               4. cikk
            
            
               Értékelés
            
            
               [Kiadóhivatal: kérjük, illessze be a dátumot: 36 hónappal az átültetés határidejét követően]-ig a Bizottság egy nyilvános konzultáció és az ESMA-val és az illetékes hatóságokkal folytatott megbeszélések alapján értékeli ezen irányelv alkalmazását. 
            
            
               5. cikk
            
            
               Hatálybalépés
            
            
               Ez az irányelv az Európai Unió Hivatalos Lapjában való kihirdetését követő huszadik napon lép hatályba.
            
         
         
            
               Az 1. cikk (1) bekezdésének b) pontját, az 1. cikk (2) és (8) bekezdését, a 2. cikk (3) bekezdését, a 2. cikk (4) bekezdésének c) pontját és a 2. cikk (6) bekezdését ezen irányelv hatálybalépésének napjától kell alkalmazni. 
            
            
               6. cikk
            
            
               Ennek az irányelvnek a tagállamok a címzettjei.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        Az Európai Parlament és a Tanács 345/2013/EU rendelete (2013. április 17.) az európai kockázatitőke-alapokról (HL L 115., 2013.4.25., 1. o.).
               
               
                  
                     (2)
                  
                        Az Európai Parlament és a Tanács 346/2013/EU rendelete (2013. április 17.) az európai szociális vállalkozási alapokról (HL L 115., 2013.4.25., 18. o.).
               
               
                  
                     (3)
                  
                        Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
               
               
                  
                     (4)
                  
                        Az Európai Parlament és a Tanács 2011/61/EU irányelve (2011. június 8.) az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról (HL L 174., 2011.7.7., 1. o.).
               
               
                  
                     (5)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: A Bizottság 2018 évi munkaprogramja – Ütemterv egy egységesebb, erősebb és demokratikusabb Európáért.
               
               
                  
                     (6)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: Cselekvési terv a tőkepiaci unió megteremtésére, COM(2015) 468 final.
               
               
                  
                     (7)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: a tőkepiaci unióról szóló cselekvési terv félidős felülvizsgálata, COM(2017) 292 final.
               
               
                  
                     (8)
                  
                        Zöld könyv: A tőkepiaci unió kiépítése, COM(2015) 63 final.
               
               
                  
                     (9)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: Véleményezési felhívás – a pénzügyi szolgáltatásokra vonatkozó uniós szabályozási keretről, COM(2016) 855 final.
               
               
                  
                     (10)
                  
                        
                  https://ec.europa.eu/info/publications/consultation-cross-border-distribution-investment-funds_en
                  .
               
               
                  
                     (11)
                  
                        Az Európai Parlament és a Tanács (EU) 2015/760 rendelete (2015. április 29.) az európai hosszú távú befektetési alapokról (HL L 123., 2015.5.19., 98. o.).
               
               
                  
                     (12)
                  
                        Az Európai Parlament és a Tanács (EU) 2017/1131 rendelete (2017. június 14.) a pénzpiaci alapokról (HL L 169., 2017.6.30., 8. o.).
               
               
                  
                     (13)
                  
                        Európai Alap- és Vagyonkezelők Szövetsége (EFAMA), negyedéves statisztikai sajtóközlemény, 2017. II. negyedév.
               
               
                  
                     (14)
                  
                        Ez magában foglalja az úgynevezett „round-trip” alapokat is, amelyeket egy alapkezelő egy másik tagállamban jegyeztet be, majd azt csak a saját tagállamában forgalmazza.
               
               
                  
                     (15)
                  
                        EFAMA Fact Book 2017 és Investment Company Institute Fact Book 2017.
               
               
                  
                     (16)
                  
                        http://eur-lex.europa.eu/legal-content/HU/TXT/?qid=1507119651257&uri=CELEX:52014DC0903
               
               
                  
                     (17)
                  
                        Más kezdeményezések is célozzák a határokon átnyúló befektetések megkönnyítését, például a határokon átnyúló uniós befektetések kezelésére vonatkozó meglévő uniós standardokról, valamint a befektetésekkel kapcsolatos viták békés rendezéséről szóló iránymutatás.
               
               
                  
                     (18)
                  
                        
                  https://ec.europa.eu/info/publications/consultation-cross-border-distribution-investment-funds_en
                   .
               
               
                  
                     (19)
                  
                        https://ec.europa.eu/info/law/better-regulation/initiatives/ares-2017-3132069_en
               
               
                  
                     (20)
                  
                        A Morningstar befektetési kutatással és befektetésiadat-szolgáltatással foglalkozó szervezet.
               
               
                  
                     (21)
                  
                        A Szabályozói Ellenőrzési Testület véleménye (SEC(2018)129 final).
               
               
                  
                     (22)
                  
                        Hatásvizsgálati jelentés és vezetői összefoglaló (SWD(2018)54 final és SWD(2018)55 final).
               
               
                  
                     (23)
                  
                        HL C […], […], […] o..
               
               
                  
                     (24)
                  
                        HL C , ,  o..
               
               
                  
                     (25)
                  
                        Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
               
               
                  
                     (26)
                  
                        Az Európai Parlament és a Tanács 2011. június 8-i 2011/61/EU irányelve az alternatívbefektetésialap-kezelőkről (HL L 174. 2011.7.1., 1. o.).
               
               
                  
                     (27)
                  
                        HL C 369., 2011.12.17., 14. o.
               
               
                  
                     (28)
                  
                        Az Európai Parlament és a Tanács (EU) 2015/760 rendelete (2015. április 29.) az európai hosszú távú befektetési alapokról (HL L 123., 2015.5.19., 9. o.).